35.		Zmluva o prevzatí dlhu (§ 531 ods. 1 ObZ)
Čl. I
Zmluvné strany
Pôvodný dlžník:	Jakub Beseda, Žilina, Lipová ul. č. 12
Nový dlžník: 	Peter Okrúhly, Žilina, Bernolákova ul. č. 25
Čl. II
Na základe zmluvy o pôžičke peňazí zo dňa 10. 12. 2021 dlhuje pôvodný dlžník Jakub Beseda, trvale bytom Žilina, Lipová ul. č. 12, veriteľovi Anne Bielej, trvale bytom Martin, Považská ul. č. 27, sumu 11 600 € (slovom jedenásťtisícšesťsto eur) splatnú dňom 10. 12. 2023.
Čl. III
Dňom podpísania tejto zmluvy Peter Okrúhly ako nový dlžník preberá dlh uvedený v čl. I tejto zmluvy od Jakuba Besedu ako pôvodného dlžníka a stáva sa dlžníkom veriteľa Anny Bielej.
Čl. IV
Zmluvné strany vyhlasujú, že svoju vôľu v tejto zmluve prejavili slobodne a vážne, určite a zrozumiteľne, s jej obsahom po prečítaní súhlasia a na znak súhlasu ju vlastnoručne podpisujú.
Žilina 16. októbra 2022
				Jakub Beseda	Peter Okrúhly
Poznámka
Právnym následkom prevzatia dlhu podľa ust. § 531 ods. 1 ObZ je, že do trvajúceho právneho vzťahu nastúpi namiesto pôvodného dlžníka tretia osoba (nový dlžník). V tomto prípade sa pôvodný dlžník nahrádza novým.
Nový dlžník sa touto zmluvou zaväzuje splniť dlh veriteľovi a veriteľ môže splnenie dlhu požadovať iba od nového dlžníka.
Zmluva o prevzatí dlhu si vyžaduje písomnú formu pod sankciou neplatnosti.
Na platnosť tejto dohody sa ďalej vyžaduje súhlas veriteľa s prevzatím dlhu, ktorý môže byť udelený vopred alebo dodatočne. Pre prejav veriteľa neustanovuje zákon žiadne formálne náležitosti.
Od prevzatia dlhu podľa ust. § 531 ods. 1 ObZ je potrebné odlišovať prevzatie dlhu podľa ust. § 531 ods. 2 ObZ. V prípade prevzatia dlhu podľa tohto ustanovenia do trvajúceho právneho vzťahu nastúpi tretia osoba popri pôvodnom dlžníkovi, nie namiesto neho. V dôsledku tejto skutočnosti môže veriteľ požadovať splnenie dlhu od ktoréhokoľvek z nich, nejde však o solidaritu medzi nimi. Ďalší rozdiel spočíva v tom, že zmluva sa uzatvára medzi veriteľom a novým dlžníkom bez dohody s dlžníkom pôvodným.
Aj pri tomto prevzatí sa vyžaduje písomná forma.